KIRJALLINEN KYSYMYS E-0017/00 esittäjä(t): Bart Staes (Verts/ALE) neuvostolle. Merellä tapahtuvat öljypäästöt.



Virallinen lehti nro 330 E , 21/11/2000 s. 0067 - 0068



KIRJALLINEN KYSYMYS E-0017/00 esittäjä(t): Bart Staes (Verts/ALE) neuvostolle (20. tammikuuta 2000) Aihe: Merellä tapahtuvat öljypäästöt Atlantin valtamerellä ja Pohjanmerellä tapahtuvat öljypäästöt uhkaavat Euroopan rannikkojen monia biotooppeja. Varsinkin joulu-, tammi- ja helmikuussa tavattavat lukuisat öljyn tahraamat linnut kertovat saastumisen vakavuudesta. Laivat käyttävät useimmiten myrskysäällä tilannetta hyväkseen ja huuhtovat öljysäiliönsä puhtaiksi katseilta piilossa. Oostenden meriekologisen keskuksen (Marien Ecologisch Centrum) mukaan ainoa ratkaisu ongelmaan on sellaisten määräysten käyttöönotto, jotka velvoittavat laivat puhdistuttamaan öljysäiliönsä ennen kuin ne lähtevät satamasta. Ilman puhdistustodistusta laiva ei pääsisi lähtemään. Kannattaako neuvosto sellaisen direktiivin laatimista, joka velvoittaisi laivat puhdistuttamaan öljysäiliönsä ennen kuin ne lähtevät satamasta, kun otetaan huomioon öljypäästöjen muodostama uhka Euroopan rannikkojen erilaisille biotoopeille? Jos vastaus on kielteinen, miksi neuvosto katsoo, ettei tuollaista direktiiviä tarvita, ja mitä vaihtoehtoisia keinoja neuvosto esittää öljypäästöongelman ratkaisemiseksi? Vastaus (2. toukokuuta 2000) 1. Neuvosto on tietoinen arvoisan parlamentin jäsenen esittämästä ongelmasta. Yhteisön politiikkojen ja toimien määrittelyssä ja toteuttamisessa on otettava huomioon ympäristönsuojelun asettamat vaatimukset. Eurooppa-neuvoston Cardiffin (15. 16. kesäkuuta 1998), Wienin (11. 12. joulukuuta 1998) ja Kölnin (3. 4. kesäkuuta 1999) kokouksissaan antamien toimeksiantojen johdosta ympäristönsuojelun vaatimuksia on jo ryhdytty huomioimaan erilaisissa alakohtaisissa politiikoissa. Neuvosto ei ole kuitenkaan tähän mennessä saanut käsiteltäväkseen yhtään komission ehdotusta, joka koskisi nimenomaisesti esille otettua kysymystä. 2. Neuvosto pyytää arvoisaa parlamentin jäsentä tutustumaan eräisiin jo hyväksyttyihin tai valmisteilla oleviin teksteihin, joilla pyritään estämään ja vähentämään erilaisten vakavien merionnettomuuksien riskejä ottaen huomioon sen, että vaarallisten tai ympäristöä pilaavien aineiden merikuljetusten määrä on kasvanut voimakkaasti. 3. Tässä suhteessa voidaan mainita neuvoston direktiivi 93/75/ETY vaarallisia tai ympäristöä pilaavia aineita kuljettavia aluksia koskevista vähimmäisvaatimuksista niiden ollessa matkalla yhteisön merisatamiin tai poistuessa sieltä. Direktiiviä muutettiin kahdesti vuonna 1998. 4. Neuvosto vahvisti 8. marraskuuta 1999 yhteisen kannan Euroopan parlamentin ja neuvoston direktiivin antamiseksi aluksella syntyvän jätteen ja lastijäämien vastaanottolaitteista satamissa. Tässä yhteisessä kannassa sekä alusten satamassa suoritetusta valvonnasta annetusta direktiivissä 95/21/EY säädetään yhteisön satamissa suoritettavista tarkastuksista, jotta voitaisiin seurata asiaa koskevien kansainvälisten ja yhteisön sääntöjen täytäntöönpanoa. Tämän mukaisesti neuvosto vahvisti joulukuussa 1999 yhteisen kannan Euroopan parlamentin ja neuvoston päätöksen tekemiseksi yhteisön yhteistyöjärjestelyistä meriympäristövahinkojen tai tahallisten mereen tehtyjen päästöjen alalla. Kyseisen päätöksen tarkoituksena on muun muassa täydentää jäsenvaltioiden ponnisteluja öljypäästöjen tai niiden aiheuttaman uhan varalta ja vahvistaa jäsenvaltioiden torjuntakeinoja tällä alalla. 5. Lisäksi öljysäiliöalusten turvallisuutta käsittelevässä istunnossaan 24. tammikuuta neuvosto pani merkille aloitteet, joita komissio aikoo tehdä erityisesti koskien Euroopan unionin satamiin päästettävien öljysäiliöalusten turvastandardien nostamista, turvatarkastusten lisäämistä ja maksuvelvollisten määrittämistä ympäristövahingoissa. 6. Neuvosto korostaa myös, että alaa koskevat yhteisön säännökset perustuvat kansainväliseen oikeuteen. Se käsittää kansainvälisen yleissopimuksen ihmishengen turvallisuudesta merellä, kansainvälisen yleissopimuksen alusten aiheuttaman meren pilaantumisen ehkäisemisestä merellä ja kansainvälisen merenkulkujärjestön päätöslauselmat.